**Strai Kjøkken** (tidligere **Strai Trevarefabrikk**) er norsk bedrift som produserer kjøkkeninnredninger.

Historie
--------

### 1929 og 1930-tallet

I 1929 startet Erling Tobiassen Strai Trevarefabrikk i Oddernes kommune.
Erling Tobiassen hadde dratt til Amerika i 1909 og kom tilbake 20 år senere med lang erfaring med snekkerarbeid.
Tobiassen startet med strykebrett, skopussekrakker og gardinstrekkere.
Den første suksessen var med strykebrett og i 30-årene ble det produsert enkle kjøkkenseksjoner.

De første årene kunne Tobiassen tjene fra 600 til 1200 kroner i året.
Fabrikken var på 16 m² og ble i 1935 utvidet med 54 m².

### 1940-1950

Etter andre verdenskrig var det montert tørkeanlegg, et avsugningsanlegg for flis og annet avfall og en overfresemaskin som gjorde 24 000 omdreininger i minuttet.:769

Erling Tobiassens ledet bedriften:769 frem til sønnene Jens og John Tobiassen overtok i 1950.

Bedriften laget på 1950-tallet dører, vinduer og møbler i tillegg til innredningsarbeider for kjøkken og butikk samt hadde som spesialiteter strykeskap for installering i vegg, kombinert stol og krakk, en skopussekrakk, en fluktstol:701, kjøkkenstoler og «Strai Babystol» som var populær:769.
Til langt ut på 1950-tallet ble mye av kjøkkeninnredningene laget av byggmestrene som kjøpte fronter og skuffeseksjoner.
Først kom skuffeseksjonene og ikke lenge etter hele kjøkkeninnredninger.

Fabrikken hadde et golvareal på omkring 344 m²:701 og 15 ansatte:769.
Hovedmarkedet var Sørlandet.:769
I 1950-årene startet spesialisering av kjøkken og garderobeinnredninger for alvor.

### 1960-1970

På 1960-tallet fikk kundene levert kjøkken med ferdigmalte fronter og skap.

På 1970-tallet kom det flere farger og laminatkjøkkenet fikk sitt gjennombrudd.

I 1978 hadde bedriften utvidet til omkring 2500 m².
Den siste utvidelsen hadde kostet omkring NOK 500 000, bedriften nærmet seg en omsetning på 5 millioner og hadde 16 ansatte.
I 1979 passerte bedriften NOK 5 millioner i omsetning.

### 1990-tallet

I 1993 var omsetningen NOK 28 millioner og i 1998 hadde den økt til 56 millioner.
Halparten av omsetningen i 1998 kom fra egen butikk på Strai og resten fra forhandlere i Sørnorge.
Bedriften sysselsatte 48 årsverk i 1998 og var på nærmere 6000 m².
Produksjonen var først og fremst kjøkkeninnredninger, men det ble også produsert garderobeskap og baderomsinnredninger.

### 2000-tallet

I 2007 byttet «Strai Trevarefabrikk» navn til «Strai Kjøkken».

I 2014 hadde bedriften 110 ansatte, 12 butikker og 11 frie forhandlere i området Kristiansand til Bergen. 
Den ble drevet av Erling Tobiassens barnebarn Reidar, Kåre og Tor Erling Tobiassen.
Bedriften hadde 15 grunnmodeller som base og mange muligheter i farger, beis og mønstre og solgte omkring 2500 kjøkken i året.

Konsernet og de 12 butikkene de eide omsatte for tilsammen 250 milioner kroner i 2015.
Det ble det produsert 3000 kjøkkeninnredninger i fabrikken på Strai i 2015.

I 2016 omsatte Strai Kjøkken med de elleve butikkene de eide for NOK 262 millioner og hadde et driftsresultat på 20 millioner.
De hadde i tillegg et nett med 11 forhandlere.
All produksjonen foregikk i Norge og de hadde begynt med roboter i produksjonen.

Bedriften hadde i 2016 i Strai Kjøkken AS 77 ansatte og tilsammen 134 i hele konsernet med datterselskaper.
Bedriften ble ledet av Frode Tobiassen, sønn av Reidar Tobiassen, og var fjerde generasjon Tobiassen som ledet bedriften.

Referanser
----------

1. 1 2 3  Uten forfatter (1. februar 2007). «KRISTIANSAND Strai endrer navn». *Fædrelandsvennen* **(norsk)**: 17.
2. 1 2 3 4 5 6 7 8 9 10 11  Line Raaen (11. november 2014). «I 85 år har de satt preg på norske hjem». *Fædrelandsvennen* **(norsk)**: 8-9.
3. ↑  *Det Norske næringsliv. [15] : Vest-Agder fylkesleksikon*. Bergen: Det norske næringslivs forl. 1953. s. 701, 769.
4. ↑  *Torridal i forandring*. Mosby: Torridal historielag. 1999. s. 122-123.
5. 1 2 3 4 5 6 7  «Fra strykebrett til lekre kjøkken. Strai Kjøkken 70 år». *Torridal i forandring*. Mosby: Torridal historielag. 1999. s. 122-123.
6. 1 2 3  Uten forfatter (1978-02-16). «Fra 16 til 2500 kvm: Strai Trevarefabrikk har utvidet igjen». *Fædrelandsvennen 1978.02.16*. Kristiansand. s. 25.
7. 1 2 3 4 5 6 7  Sætherskar, Johs. red. (1953). *Det Norske næringsliv*. Bergen: Det norske næringslivs forl. s. 701, 769.
8. ↑  Lars Hollerud (21. februar 2008). «Søndag sovnet Jens Tobiassen». *Fædrelandsvennen* **(norsk)**.
9. 1 2 3 4 5  Rune Øidne Reinertsen (21. september 2016). «Har orden på kjøkkenet» **(norsk)**. Fædrelandsvennen. Besøkt 31. mars 2018.
10. 1 2  Nodeland, Richard (30. juni 2017). «- Har aldri opplevd maken til halvår». *Fædrelandsvennen* **(norsk)**.

|  |  |
| --- | --- |
| Oppslagsverk/autoritetsdata | Brønnøysundregistrene
 |